**My Summer Car** on Amistech Gamesin kehittämä simulaatiopeli, jossa on tarkoituksena kasata ja virittää kesäautoa Suomen maaseudulla. Peliä on kutsuttu suomalaiseksi versioksi arkisimulaattorista. Elokuussa 2016 Steam-julkaisualustan yhteisö äänesti *My Summer Carin* varhaisjulkaistavaksi Steamissa. Julkaisupäivä oli 24. lokakuuta 2016.

Pelaaminen
----------

Peli on arkielämää simuloiva videopeli ja sijoittuu avoimeen pelimaailmaan kuvitteelliseen Alivieskan kuntaan, joka kuvaa 1990-luvun Suomen maaseutua. Pelin alussa pelihahmon kotitalon pihalla on pelkkä auton kori. Pelaajan tehtävänä on kasata auto ja sen moottori toimivaan kuntoon. Korjausoperaatioon on käytettävissä yli sata autonosaa. Koottava auto ("Satsuma") perustuu Datsun 100A -malliin. Auton korjaamisen lisäksi *My Summer Car* on selviytymispeli, jossa pelaajan pitää huolehtia jaksamisestaan ja ravinnon saamisesta. Esimerkiksi enolta lainattavalta pakettiautolla (Toyota Hiace, "Hayosiko") voi käydä kyläkaupalla täydentämässä ruokavarantoja.

Pelin aiemmasta versiosta oleva aloitusruutu, jossa voi valita ajoneuvon värin, tuoda musiikkikappaleita peliin, aloittaa uuden pelin, ladata pelin, tarkastella pelin tekijöitä tai lopettaa pelin.
Autoa voi ajaa alkoholin vaikutuksen alaisena, ja pelissä on mahdollista saada surmansa kolarissa, minkä jälkeen peli täytyy aloittaa uudelleen, jos lopullinen kuolema on käytössä (lopullinen kuolema on pelin ominaisuus, jonka ollessa käytössä pelaajalla on vain yksi elämä). Jos auton ajaa ojaan, se pitää itse hinata traktorilla takaisin kotipihaan tai työntää käsin takaisin tielle. Postimyynnin kautta pelaaja voi tilata autoonsa erilaisia tuning-osia. Auton rakentamisessa on eri vaihtoehtoja: sen voi esimerkiksi entisöidä alkuperäiseen kuosiinsa tai siitä voi rakentaa ralliauton viritetyllä koneella. Auto pitää myös saada katsastettua. Rakennettavan auton ja pakettiauton lisäksi pelissä on muun muassa traktori ja lieteauto, joita voi käyttää esimerkiksi tavarankuljetukseen, työtehtäviin ja hinaukseen. Pelaaja voi ansaita rahaa tyhjentämällä lietekaivoja ja hakkaamalla polttopuita, jotka kuljetetaan traktorin peräkärryssä ostajalle. Helmikuussa 2017 peliin lisättiin kesämökki ja puusauna saareen sekä linja-auto, jonka kyydissä pelaajan on mahdollista matkustaa. Maaliskuussa 2017 peliin lisättiin mahdollisuus valmistaa kiljua, huhtikuussa 2017 uudeksi ajettavaksi kulkuneuvoksi tuli "Jonnez ES" (Suzuki PV). Kesäkuussa pelin valikkoon tuli oma musiikki ja korjaamolle tuli myytäväksi auton varaosia, joita voi ostaa osien mennessä rikki. Syyskuussa 2017 peliin lisättiin mahdollisuus polttaa tupakkaa. Lokakuussa 2017 peliin tuli uusi ajettava auto "Ruscko" (1960-luvun Škoda Octavia) ja mökki, jossa voi pelata venttiä, panoksena rahaa, pelaajan kotitalo tai auto.

Peliin lisättiin myöhemmin mahdollisuus valmistaa ruokaa ja keittää kahvia pallogrillin ja hiilien avulla. Lisäksi pakettiautossa, lieteautossa ja traktorissa on mahdollista käyttää polttoaineena dieselöljyn sijaan moottoripolttoöljyä. Pakettiautossa ja lieteautossa polttoöljyn käyttäminen johtaa poliisiratsiassa sakkoihin.

Peliin on myös tullut sisäinen pöytätietokone ("MikroPekka", esikuvana MikroMikko), johon on useita pelejä ja internet-yhteys.

Kehitys
-------

Johannes Rojola alkoi kehittää *My Summer Caria*, koska halusi autopelin, jossa olisi samoja ongelmia kuin oikeiden autojen kanssa. Inspiraatiota peliin hän on ottanut *Surgeon Simulatorista*, jossa kaikki tehdään hankalasti käsillä: niinpä *My Summer Carissa* "jokaiseen pulttiin pitää tarttua yksittäin ja ne pitää kiristää oikealla työkalulla." Pultteihin on mallinnettu liian löysä momentti, mutta liian tiukalle pultteja ei voi kiristää. Löysälle jätetty pultti kasvattaa vaurioiden vaaraa.

Pelin auto ja autonosat on mallinnettu Datsun 100A:n virallisen korjausoppaan perusteella. Automerkki valikoitui Rojolan lapsuusmuistojen perusteella.

Loppuvuonna 2020 Johannes Rojola kertoi Steamissa kehittävänsä pelille jatko-osaa, jonka nimi on *My Winter Car*. Se sijoittuu samaan pelimaailmaan kuin *My Summer Car*, mutta vuodenaikana on talvi, mikä tuo peliin omat haasteensa.

Vastaanotto
-----------

### Ennen julkaisua

*My Summer Car* sai laajaa julkisuutta keväällä 2015, kun Rojola julkaisi rallienglannilla selostetun esittelyvideon pelistä. *Eurogamerin* mukaan peli on "kaunis, humalainen ylistysvirsi automobiilille".

Toimittaja Juho Kuorikoski pohti pelin vetoavan *Goat Simulator* -pelin yleisöön, mutta totesi, että *My Summer Car* "ei ole pelkkä vitsi", vaan "piinkova mallinnus Datsun 100A:n sielunelämästä ja vaatii ihan oikeaa ymmärrystä autojen toimintaperiaatteesta, jotta ylipäänsä pääsee siihen pisteeseen, että autolla voi ajaa". Hänen mukaansa peli on lukemattomien autopelien joukossa "piristävän erilainen ruostekukkanen, vaikka tai koska sen pelaamisesta on tehty masokistinen suorite."

### Varhaisjulkaisu

Peli varhaisjulkaistiin Steamissa 24. lokakuuta 2016. Julkaisupäivänään peli nousi Steamin kolmanneksi myydyimmäksi peliksi, ohittaen hetkellisesti jopa neljä päivää aiemmin julkaistun *Civilization VI*:n. Ensimmäisen kuukauden aikana pelin ennakkoversiota myytiin yli 100 000 kappaletta.

Domen arvostelussa toimittaja Matti Leinonen sanoi *My Summer Carin* sopivan vain "huumorintajuisille oudoista peleistä nauttiville." Hän arvioi auton kasaamisen ja yksinkertaisen graafisen ilmeen olevan monelle kipupisteitä, mutta toisaalta hän piti pelin tunnelmaa "aitona amismeininkinä". Toisen mielipiteen antanut Jukka O. Kauppinen piti peliä enemmänkin "elämyssimulaattorina": "Se on matka kadonneeseen 1990-luvun maaseutuidylliin, amisviiksien ja peltoautojen maailmaan". Kauppisen mukaan pelinä *My Summer Car* on "ruma, tönkkö ja pelattavuudeltaan tökerön kankea". Auton kasaamista hän piti erittäin hankalana suoritteena. Kauppisen mukaan peliä joko vihaa tai rakastaa, ja hän kutsui sitä yhdeksi "kaikkien aikojen hämmentävimmistä kaupallisesti julkaistuista suomipeleistä".

*Eurogamerin* arviossa Martin Robinson sanoi, että peliä tekisi mieli kutsua "selviytymis-automekaniikka-pelien *Dark Soulsiksi*", sillä se on niin haastava, pelaajaa ohjeistamaton sekä runollisen arvoituksellinen, mutta päätti toteamalla että "olisi oikeastaan reilumpaa kutsua *Dark Soulsia* toimintaroolipelien *My Summer Cariksi*". Hän kutsui peliä ihastuttavaksi sen tahallisen vaikeuden vuoksi, ja pohti pelin olevan kaikessa keskeneräisyydessään juuri sellainen kuin sen pitää olla. *Kotakun* arviossa Nathan Grayson kutsui *My Summer Caria* "helkkarin oudoksi ja kämäiseksi, mutta hauskaksi peliksi".

*My Summer Car* sai vuoden parhaan pelin Kyöpelit-palkinnon Finnish Game Awards -tapahtumassa 2017. Palkinnon saajan valitsivat *Pelit*-lehden lukijat.

Lähteet
-------

1. 1 2 3  Grayson, Nathan: A Car Game So Realistic That It Has Permadeath *Kotaku*. Viitattu 18.10.2016. (englanniksi)
2. ↑  Pyykkönen, Janne: Kesä, auto ja keppana – esittelyssä suomalaisilmiö My Summer Car Game *Iltalehti*.  30.5.2015. Viitattu 18.10.2016.
3. ↑  Kauppinen, Jukka O.: Kesäautokaljapeli My Summer Car sai julkaisuluvan ennätysajassa – 94 prosenttia rakasti pikku amista *Muropaketti*.  10.8.2016. Viitattu 18.10.2016.
4. ↑  Maailman kenties suomalaisin peli My Summer Car saa pian Steam-varhaisjulkaisun *Pelaajalehti*.  Arkistoitu 23.10.2016. Viitattu 22.10.2016.
5. 1 2  My Summer Car on nerokasta suomihulluutta, joka ei sovi kaikille (PC) *Muropaketti*.  24.10.2016. Viitattu 24.10.2016.
6. ↑  Mervaala, Erkki: Amistechin kesäautosimulaattori kaasuttelee Steamin Early Accessiin  21.10.2016. V2.fi. Viitattu 23.10.2016.
7. 1 2 3 4 5 6 7  Kuorikoski, Juho: Datsuni on mun ratsuni.  *Pelaajalehti*, Huhtikuu 2015, s. 18–20.
8. ↑  Graham Smith: My Summer Car Veers Drunkenly On To Greenlight *Rock, Paper, Shotgun*.  3.8.2016. Viitattu 18.10.2016. (englanniksi)
9. 1 2  My Summer Car, Simulation, 2016 *IGCD*. Viitattu 5.12.2016. (englanniksi)
10. 1 2  Robinson, Martin: My Summer Car is the most hardcore driving game yet *Eurogamer*.  27.10.2016. Viitattu 27.10.2016. (englanniksi)
11. ↑  My Summer Car saamassa jatko-osan – nyt vuodenaikana on talvi  1.11.2020. Respawn.fi. Viitattu 10.1.2021.
12. ↑  Kauppinen, Jukka O.: Ei heikkohermoisille: My Summer Car Game kertoo hulluuteen syöksevästä kesäautoprojektista *Dome.fi*.  14.4.2015. Viitattu 23.10.2016.
13. ↑  Martin Robinson: My Summer Car hits Early Access next week *Eurogamer*.  20.10.2016. Viitattu 23.10.2016. (englanniksi)
14. ↑  Suomalaisesta tietokonepelistä tuli yllättävä hitti – kömpelö ja ruma My Summer Car on ehtaa ysäriä *Iltasanomat*.  26.10.2016.  Arkistoitu 29.10.2016. Viitattu 27.10.2016.
15. ↑  Virtanen, Jori: Suomalainen autopeli välitön hitti – ensimmäisenä kuukautena miljoonamyynti *Mikrobitti*.  28.11.2016. Viitattu 29.11.2016.
16. ↑  Grayson, Nathan: 22 Life Lessons I Learned From A Permadeath Car Game *Kotaku*.  25.10.2016.  Arkistoitu 27.10.2016. Viitattu 27.10.2016. (englanniksi)
17. ↑  Peliala palkitsi Tuijan ja muut Suomen parhaat *Pelit*.  28.4.2017. Viitattu 29.4.2017.

Aiheesta muualla
----------------

* Pelin viralliset kotisivut
* Retrolordi.com: Mies ja kesäauto. Haastattelussa My Summer Carin tekijä Johannes Rojola (Arkistoitu – Internet Archive)
* My Summer Car Wiki